  Виталий Пронин Шаертодонъя музей«Удмурт Кенеш» огазеяськонлэн Якшур-Бӧдья ёросысь правленилэн ёзчиосыз но гурт кенешъёслэн азьвыл но выль тӧрооссы кенешон ортчытӥзы.Ёросысь удмуртлык понна сюлмаськисьёс ар кутсконын гурт кенешъёсты улӟытон сярысь вераськизы. Гуртъёсын но та удыс понна кыл кутӥсь шедьысалзы ке, удмуртъёс сярысь тросгес кылысалзы, уж но интыысьтыз вырӟысал, дыр. Та вакытэ огазеяськонлэн нырысетӥ юрттӥсьёсыз дышетӥсьёс но культура удысын ужасьёс луо. Гурт кенешчиослэсь шедьтон бордын котькинлэсь сэзь тыршизы кекоранъёс, мукшиос, порвуос но селычкаос.Удмуртлык бордын тужгес сюлмо ужасьёсты «Удмурт Кенешлэн» Данъян книгаяз пырто. Туннэ нуналлы ёросысьтымы куинь муртлэн нимыз отын: Валентина Широбокова, Надежда Гильманшина но Римма Шкляева, нош туэ Валентина Ивановалэсь, Людмила Обуховалэсь, Ольга Лукиналэсь нимъёссэс дэмлаломы.Арлы быдэ май толэзе Якшур-Бӧдьяысь школаын но гимназиын «Тодматскиськом удмурт кылын» ужрад ортче. Туэ сое нуизы Наталья Байкузина но Татьяна Загребина, ужрадзы сӥземын вал удмурт дӥськутлы.Котырес ӝӧк сьӧрын кенешон дыръя правленилэн ёзчиосыз асьсэ дэмланъёссэс шараязы. Якшурысь Нина Широбокова ӵектӥз Якшыр-Бӧдьяысь синтэмъёслэн но ляб адӟись пиналъёслэн школа-интернатазы но вуылыны. Ӵошкыт школаысь дышетӥсь Людмила Обухова Якшур-Бӧдья черкогуртысь Школьной посёлокысь выль лэсьтӥськись нылпи садын удмурт группаос усьтыны куриз. Та вакытэ Интернетысь «Вконтакте» вотэс бам пыр юалляськон ортче, гожтозы-а мумы-бубыос пиналзэс удмурт группае?Пӧртэм гуртъёсысь люкаськем ёзчиосмылы гуртэ уж сётэмын. Удмурт кылын экоплакатъёсты клубъёсазы, школаосазы но магазинъёс мед лякылозы. Вуоно дышетскон арын Якшур-Бӧдьяысь гимназиын удмурт класс усьтыны малпало, Якшурысь но Выжоысь мумы-бубыос нылпиоссэс отчы гожтӥзы ни.Вера ВахрушеваТуспуктэмез: www.rodina-portal.ru Теги: Якшур-Бодья  